text: Skamferet hest døde af alderdom
  14 oktober 2015 kl. 15.34
  Den skamferede hest, der tirsdag eftermiddag blev fundet nær Horsens, var død af alderdom. Sandsynligvis har et rovdyr skamferet den.
  15-årige Katrine Sørensen fandt tirsdag eftermiddag sin hest død og skamferet på Vinten Skovvej nær Lund ved Horsens. Nu viser det sig, at hesten er død af alderdom - og at et rovdyr sandsynligvis har været på spil.
  Hesten havde fået skåret det ene øje ud, mens dens penis så ud til at være skåret af. Nu har en dyrlæge onsdag eftermiddag fastslået, at hesten efter al sandsynlighed er død af alderdom.
  - Alt tyder på, at hesten er død af naturlige årsager, og så har naturen gået sin gang. Formentlig er det rovdyr, der er gået i den efterfølgende, siger vicepolitiinspektør Peter Thaysen.
  Politiet mener derfor ikke, der ligger en menneskelig forbrydelse bag skamferingen.
  